google/wiki40b huggingface dataset:
The Lord of the Rings Online: Shadows of Angmar

Utviklingen av spillet

Sierra Entertainment annonserte i 1998 at de hadde begynt utviklingen av et MMORPG basert på Tolkiens Midgard. Men de fikk i 1999 finansielle problemer, og måtte dermed si opp flere i staben som jobbet med prosjektet. De fortsatte dog å utvikle spillet, men de kom ikke med noen detaljer om det.
Vivendi Universal Games, moderselskapet til Sierra, kjøpte retten til å lage spill basert på Ringenes herre-filmene åtte år fremover i 2001. I 2003 undertegnet Vivendi en avtale med Turbine, Inc. om å produsere Middle-Earth Online. Det var på den tiden meningen at det skulle komme ut i 2004. Turbine kunngjorde i mars 2005 at de hadde kjøpt rettighetene til å lage et MMORPG basert på Tolkiens bøker og at de ville utgi The Lord of the Rings Online i stedet for Vivendi.
8. september 2006 startet en lukket betatest. 30. mars 2007 ble den åpnet for dem som hadde forhåndsbestilt spillet, og 6. mars samme år ble den åpnet for alle.

Mines of Moria

14. mars 2008 annonserte Turbine at de holdt på med den første utvidelsen. Denne vil legge til Moria og områdene Lothlórien og Eregion. To nye klasser (Warden og Rune-Keeper) er også inkludert og toppnivået er høynet fra 50 til 60.
Utgiverne sa også at oppdateringene bok 13 og 14 vil bli utgitt før Mines of Moria, og at de vil avslutte historien som begynte i bok én. Mines of Moria vil ha seks nye bøker som starter en historie om Moria.
Ifølge Turbine vil utvidelsen inneholde et av de største områdene som er blitt laget for et rollespill. Monstrene vil bruke miljøet til sin fordel. For eksempel vil de snike seg gjennom mørke innsjøer og hoppe ut fra skyggene. Deler av Moria vil også forandres etterhvert som spilleren gjør fremgang i spillet.
Mario Kart 64

Gran Prix-modus

I Grand Prix-modus velger spilleren én av turneringene, og spiller gjennom turneringens fire baner. Deretter vil man delta i en sluttseremoni, hvor man enten havner på førsteplass, andreplass, tredjeplass eller fjerdeplass avhengig av resultatene i de fire banene man tidligere fullførte. Man mottar ni poeng for en førsteplass, seks for en andreplass, tre for en tredjeplass, og ett poeng for en fjerdeplass. De ytterligere plasseringene gir ingen poeng. Modusen kan enten spilles alene eller i tospillermodus.

Time Trials-modus

I Time Trials-modus kjører du alene i de forskjellige turneringene, og forsøker å fullføre på kortest mulig tid. Så sant du har spilt igjennom den aktuelle turneringen én gang tidligere, vil et spøkelse dukke opp og kjøre din beste rekord, slik at du kan holde følge med hvor godt du ligger an.

VS-modus

I VS-modus spiller to, tre eller fire spiller mot hverandre i en valgfri turnering. Ingen datastyrte motstandere er med i spillet.

Battle-modus

Battle-modusen lar to til fire spillere konkurrere mot hverandre i en egen spilltype. Istedenfor å kjøre kappløp, er man nå inne i en avlukket bane, og forsøker å sprekke motstanderens ballonger. Man har tre ballonger, og man taper når man har mistet alle tre. Spiller man med tre eller fire spillere, vil de to første spillerne som taper bli til en levende bombe, og får muligheten til å krasje inn i de gjenværende motstanderne for å ta deres ballonger.

Oppfølgere

Mari Kart 64 har senere fått oppfølgere som Mario Kart: Super Circuit til Game Boy Advance, og Mario Kart: Double Dash‼ til Nintendo GameCube.
George W. Casey jr.

Bakgrunn

Caseys far var generalmajor George William Casey, som var kommandør av 1. kavalleridivisjon og omkom under Vietnamkrigen i et helikopterstyrt. George W. Casey vokste opp på farens tjenestesteder for det meste i Tyskland og i USA. Casey tok en fil.cand. i internasjonale relasjoner ved Edmund A. Walsh School of Foreign Service ved Georgetown University och en fra Graduate School of International Studies ved University of Denver. Han ble senere skolert ved reserve officers' training corps.

Karriere

Han var assisterende sjef for manøverkrigføring, senere assisterende sjef for forsyninger, i 1. panserdivisjon i Tyskland og tjenestegjorde under Operation Joint Endeavor i Bosnia-Hercegovina fra juli 1996 til august 1997. Han ble basert i Slavonski Brod i Kroatia. Han hadde senere kommando over hele 1. panserdivisjon fram juli 1999 til juli 2001.
Casey har også tjenestegjort som Director of Strategic Plans and Policy, J-5, ved forsvarets overkommando fra oktober 2001 til januar 2003 og så Director of The Joint Staff i Washington, D.C. fra januar til oktober 2003.
Boligsparing for ungdom

Boligsparing for ungdom (BSU) er en spareordning som tilbys av de fleste banker i Norge. Med BSU opprettes en egen konto i en bank hvor beløpene som settes inn gir skattefordeler. Rentebetingelsene på BSU-kontoen er normalt betydelig gunstigere enn de banken tilbyr for vanlige høyrente- og sparekonti. I mange tilfeller er BSU-renten til og med bedre enn boliglånsrentene.
En kammerpikes dagbok

Handling

Octave Mirbeau gir ordet til kammerpiken Célestine som tenker tilbake på sitt kaotiske liv som tjener. Hun forteller hvordan hun hele tiden ble utnyttet og ydmyket av sine arbeidsgivere som stort sett var avskyelige og groteske (som Lanlaire).

Synsvinkel

Mirbeau var anarkist og romanen er en kraftig kritikk av tjenerhold, som han betrakter som den moderne tids slaveri. Gjennom fortellerens skarpe observasjoner fører forfatteren oss bak fasaden til ‘de kondisjonerte’ eller det øvre borgerskap i la “Belle époque”.
Ved å avsløre borgerskapets lite tiltrekkende side tar Célestine hevn over dem som undertrykte og ydmyket henne. Og leseren reagerer med avsky og kvalme.

Filmatisering

Mirbeaus roman er blitt filmatisert tre ganger, i 1946 av Jean Renoir, i 1963 av Luis Buñuel og i 2014 av Benoît Jacquot.
Ballhaus Naunynstrasse

Ballhaus Naunynstraße er et teater i Berlin med hovedvekt på «postmigrativ kulturproduksjon». Scenen finnes i bydelen Friedrichshain-Kreuzberg og har eksistert siden 1983. Teatret blir støttet av kulturmyndighetene i Berlin.

Historie

Teatret holder hus i en tidligere dansehall fra det 19. århundret. Det har siden starten gitt tilbud til frie grupper i Berlin, men også hatt gjesteopptredener fra internasjonale kunstnere.
Etter en ombygning ble scenen gjenåpnet i 2008 (Europaår for interkulturell dialog) og en ny kunstnerisk ledelse innsatt. I tillegg til egne produksjoner gjør teatret også koproduksjoner med frie grupper. Ballhaus Naunynstrasse er arena for Diyalog TheaterFest.
Demy de Zeeuw

Nederland U-21

Demy de Zeeuw spilte også for Nederland U-21, og var en av de viktigste spillerne da Nederland vant EM for under 21 i Portugal, 2006. Han spilte alle kampene i sluttspillet, hvor trener Foppe de Haan sørget for at Nederland U-21 for første gang vant EM.
Glibb

Glibb er en betegnelse på en menneske- eller dyremaske av tre eller metall brukt som dekorativt element på bygninger, sleder, søljer og andre gjenstander. Glibber har gjerne et uhyggelig eller skummelt preg med store utstående øyne, bred nese og en stor kjeft med grådige tenner.
Fra romansk tid finner vi slike masker på bygninger mange steder rundt i Europa. De ser ofte ville og farlige ut, og de kan kanskje ha vært tillagt en vernende eller beskytende funksjon. I middelalderen var det i Norge brukt hoder eller masker som dekor på portaler og på enden av stolper. På Tveitoloftet fra Hovin i Telemark  som er datert til ca 1300, er det plassert en glibb over døren, og vi finner glibber eller masker skåret i toppen av stolper i stavkirkene og i stavkirkeportalene fra Ål, Gol og Heddal. Roar Hauglid peker på at disse maskene på stolpene i stavkirken kan ha en forbindelse med bruk av fantasimasker på stikkbjelker på takstolene i middelalderens stenkirker.

Glibber på sleder

På 1700-tallet ble glibber svært populære som dekor i fronten på norske spissleder. Bruken går langt tilbake, og det er plassert flere små masker med lignede trekk som dekor på frontbrettet på to av sledene i Osebergfunnet. Når norske bønder og embetsfolk skulle ut å kjøre på 1700-tallet kunne de nok ha mange forestillinger om møte både med farlige dyr og med overnaturlige vesener, men det er nok usikkert om glibben i sledefronten har stått der som et rent dekorativt element eller om den også kan være tillagt en beskyttende funksjon.

Glibbsøljer

Glibber har også vært brukt som dekor på draktsølv, og fra Tinn i Telemark kjenner vi betegnelsene glibbsyylje og glibbring. Der brukte de og betegnelsen glibba sølv om sølv som var dekorert med menneskeansikt eller -masker. I dag er glibbsølje brukt som vanlig betegnelse om slikt draktsølv. Glibbsøljer har vært særlig populære på Vestlandet, men har også vært brukt i andre områder. De finnes i hovedsak i tre varianter, som støpte søljer, som søljer der dekoren er stanset ut av en hel plate og som ringer med påsatte masker. De støpte glibbsøljene kan ha klare felles trekk med sporesøljer.
Sivert Høyem

Livet og karrieren

Høyem vokste opp i ei lita bygd (Kleiva) utenfor Sortland som sønn av SV-politiker Jørun Adeleid Drevland og Asbjørn Sigurd Høyem. Han starta på 1990-tallet gruppa Abbey's Adoption og begynte sin karriere på Rock Mot Rus (RMR) på Andøya i Vesterålen. Bandet har senere blitt kjent som Madrugada.
Mens Madrugada mellom 1999 og 2008 ga ut seks album, opparbeidet Høyem seg et navn som låtskriver og vokalist, særlig kjent for sin mørke røst. I 2004 ga han ut soloplata Ladies and Gentlemen of the Opposition og fulgte opp med Exiles i desember 2006.
Sivert Høyem deltok også i sangen «Venn», som ble gitt ut i forbindelse med tsunami-katastrofen i Det indiske hav i 2004.
28. september 2009 lanserte Høyem sitt tredje soloalbum, Moon Landing, hvor han i motsetning til de to foregående platene ikke benyttet sitt band, The Volunteers. Albumet ble hovedsakelig innspilt i en hytte på Norefjell, men noe ble også gjort i Svenska Grammofonstudion i Göteborg og Parkometer Studio i Oslo. Høyem skrevet alle sangene og produserte platen selv i samarbeid med Cato Salsa. For albumet vant han klassen mannlig artist under Spellemannprisen 2009.
I 2014 kom Høyem ut med albumet Endless Love.
Epifenomenalisme

Epifenomenalisme er en sinnsfilosofisk teori som foreslår å løse kropp–sinn-problemet ved å hevde at sinnet påvirkes av fysiske fenomener og prosesser, men uten selv å kunne påvirke disse. Siden de betraktes som forårsaket av fysiske fenomener, betegnes sinnets tilstander i denne sammenheng som epifenomener (av gresk epi = «over, utover»).
Smerte- eller fargeopplevelser er f.eks. ifølge epifenomenalismen hendelser som går utover sine fysiske årsaker (fysiologiske og nevrologiske prosesser). Derimot mener epifenomenalismen at reaksjonene på slike opplevelser (f.eks. at vi trekker til oss hånden ved smerte) er forårsaket av de nevrologiske prosessene, ikke av opplevelsen eller av viljen. Mentale fenomener kan således ses på som kausale «blindveier».
Ifølge epifenomenalismen er sinnstilstander altså reelle, men uten kausal effekt. Ved å akseptere sinnstilstander som (a) reelt eksisterende og som (b) forskjellig fra de underliggende fysiske prosessene, er epifenomenalismen dualistisk, dvs. avgrenser seg fra monistiske posisjoner som fysikalismen. Ved å benekte at sinnstilstander kan ha kausale effekter, dvs. forårsake eller påvirke fysiske prosesser, avgrenser epifenomenalismen seg fra interaksjonismen.
Kjente forsvarere av epifenomenalismen inkluderte Charles Bonnet og Thomas Huxley. I nyere tid har flere filosofer trukket epifenomenalistiske konklusjoner av Benjamin Libets nevrovitenskapelige eksperimenter, som har vist at bevegelser som oppfattes som bevisste, kan bli igangsatt før de blir bevisste.
Nidaros Sparebank

Historie

Sparebanken ble stiftet 1. januar 1857 og opprettet 23. oktober 1858. Da som Klæbo Prestegjæld Sparebank og det var Klæbo Fattigkommisjon som tok initiativ til å etablere banken. Prestegjeldene var administrativ enhet, noe som første til at mange sparebanker hadde «prestegjeld» i sitt navn.
I 1899 endret banken navn til Klæbu Sparebank, som et resultat av en endring i offentlig struktur, da Klæbu og Tiller herred ble delt i to.
1. april 2019 endret sparebanken navn til Nidaros Sparebank, og under kommunesammenslåingen i 2020 blir Klæbu en del av Trondheim kommune.

Drift

Nidaros Sparebank er en sparebank som henvender seg mot næringsliv og privatkunder. Hoveddelen av bankens kunder er i Trondheim kommune. Klæbu kommune utgjør bankens nest største marked. Banken har innskytere og privatkunder fra store deler av landet. 
Nidaros Sparebank har utstedt egenkapitalbevis, og er underlagt lov og forskrift om egenkapitalbevis i sparebanker. Egenkapitalbevis ble utstedt første gang i 2015.
Ole Amundsen

Ole Amundsen (født 1805 i Drammen, død 1898) var en norsk skipper.
Han var første kaptein om bord i «Jernbarden», han ble også første skipper om bord i «Skibladner». I 1875 var han kaptein på «Færdesmannen».
Samiske geografiske navn i Namdalseid

Samiske geografiske navn i Namdalseid (knr 1725) angir stedsnavn i Namdalseid kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Namdalseid kommune.
Lipstick (film)

Handling

Chris (Margaux Hemingway) er fotomodell og lever av å fremvise ulike kosmetiske produkter på en sensuell måte. Hennes sorgløse liv blir snudd på hodet da hun blir utsatt for en brutal voldtekt av sin yngre søsters lærer, komponisten Gordon Stuart (Chris Sarandon). Under rettssaken blir spørsmålet om hvorvidt hun selv var skyld i voldtekten på grunn av at hun gjennom sine sexy poseturer i reklamene hadde fristet mannen? Gjerningsmannen blir frikjent, men da han voldtar hennes lillesøster (Mariel Hemingway) tar hun i raseri loven i egne hender.

Om filmen

Lipstick ble i 1977 nominert til en Golden Globe for Best Acting Debut in a Motion Picture (Mariel Hemingway).
Filmen fikk dårlig mottakelse av kritikerne da den kom. Hovedkritikken gikk ut på at den er altfor spekulativ rundt sin behandling av temaet voldtekt, og blir flere steder omtalt som en såkalt «exploitation film». Den har fått 14 % på Rotten Tomatoes.

Trivia

To indiske nyinnspillinger ble lagd på begynnelsen av 1980-tallet: Insaaf Ka Tarazu (1980) og Edi Dharmam Edi Nyayam (1982).
Luke Air Force Base

Luke Air Force Base er en av det amerikanske flyvåpenets flystasjoner, og ligger vest for Phoenix i Arizona. Den har åtte skvadroner med F-16 Fighting Falcon jagerfly, som benytter basen for øvelser. Flytypen F-16 blir gradvis faset ut og erstattet med F-35 Lightning II. Luke Air Force Base er base for 56th Fighter Wing, flyvåpenets største.
Flystasjonen er oppkalt etter Frank Luke, et flygeress fra første verdenskrig. Han var den første flygeren som ble tildelt Medal of Honor.

Trening av norske flygere

Som et ledd i Kampflyprogrammet har Luftforsvaret personell ved basen. I mai 2018 var sju av F-35-flyene Norge har bestilt levert til Luke AFB for utdanning og trening av norske flygere, flyinstruktører og teknisk personell.
David Horowitz Freedom Center

David Horowitz Freedom Center er en amerikansk organisasjon som regnes som høyreekstrem av Southern Poverty Law Center og som anses å promotere islamofobe oppfatninger.Organisasjonen står bl.a. bak nettstedene "FrontPage Magazine" og "Jihad Watch" (også kjent som "Dhimmi Watch"), som anses som sentrale i "counterjihad"-bevegelsen og som inspirerte Anders Behring Breivik.
Organisasjonen arrangerer årlig politiske møter og konferanser. Talere i perioden 2008 til 2011 har blant annet vært Michael Steele, Mike Pence, Tim Pawlenty, Newt Gingrich, Michele Bachmann, Geert Wilders, Glenn Beck og Herman Cain.
Vikebygd Idrettslag

Vikebygd Idrettslag er en sammenslutning av idretter med aktive utøvere i Vikebygd i Vindafjord kommune. Idrettslaget ble stiftet på 1970-tallet, og har møtelokaler og idrettsanlegg ved Bygdahuset på Veastadheia.
Idrettslaget var tidligere arrangør av det årlige trimløpet «Kvamsåsen Rundt», et 11 km langt terreng- og asfaltløp, med deltakere fra hele Haugalandet. Klubben arrangerer også en årlig fotballturnering for knotter, kalt «Vikeputten».
Jean Lescoffier

Liv

Lescoffier var født i en landsby i Vogesene. Han var fra ungdommen av begeistret for Bjørnstjerne Bjørnsons diktning. Som ung mann foretok han en reiste til Norge for å besøke Bjørnson på Aulestad. Han tok senere doktorgraden ved Sorbonne-universitetet med en avhandling om Bjørnsons overgang fra nasjonalromantikk og grundtvigianisme til realisme på 1860- og 1870-tallet. Han var venn av Bjørnsons datter Dagny Bjørnson Sautreau og hennes ektemann Georges Sautreau, som bodde i Paris.
Lescoffier utga Bjørnson et la France («Bjørnson og Frankrike», 1936). En norsk litteraturhistorie på fransk, Histoire de la littérature norvégienne (1952) ble utgitt etter hans død av Harald Beyer. Foruten Bjørnson skrev han også studier over Henrik Ibsen og Hans E. Kinck.

Utmerkelser

Lescoffier ble æresdoktor ved Universitetet i Oslo i 1938 og var æresmedlem i Cercle Norvégien de Paris (Den norske klubben i Paris).
Montalto di Castro kjernekraftverk

Montalto di Castro kjernekraftverk (italiensk: Centrale nucleare Montalto di Castro) var et kjernekraftverk i kommunen Montalto di Castro i Italia. Det skulle i prinsippet bruke vann fra Tyrrenhavet som kjølemiddel. Byggingsprosjektet startet i 1974, men anleggets to reaktorer ble aldri satt i kommersiell drift. Byggingen var nesten ferdig i 1988, men da ble planen om å igangsette reaktorene skrinlagt. Grunnen til dette var at italienske myndigheter ble skremt av den katastrofale Tsjernobylulykken som hadde funnet sted to år tidligere. Regjeringen bestemte da å stenge alle kjernekraftverk i Italia. 
Anlegget hadde to kokvannsreaktorer (BWR) som tilsammen hadde en installert maksimal elektrisk effekt på 2 018 MW.
Helsingborg

Helsingborg (mellom 1912 og 1971 stavet Hälsingborg) er en by i Skåne län i landskapet Skåne i Sverige. Helsingborg er administrasjonssenter for Helsingborg kommune og er Skånes nest største by, etter Malmö. I 2015 hadde Helsingborg 104 250 innbyggere.
Byen ligger ved Öresunds smaleste strede, og byens navn kommer sannsynligvis av ordet «helsing» som betyr hals og viser til den smale passasjen i Öresund mellom Helsingborg på østsiden og Helsingør i Danmark på vestsiden. På 1070-tallet er byen omtalt i et brev av Adam av Bremen, og den 21. mai 1085 nevnes byen Helsingborg (da skrevet Helsingaburgh) i et gavebrev fra den danske kongen Knut den hellige. I 1362 foregikk et større sjøslag mellom Danmark og hanseatene her, se Slaget ved Helsingborg 1362.
26. februar 1658 ble byen svensk  – Freden i Roskilde. I 1709 ble den inntatt av danske tropper ledet av Christian Ditlev Reventlow. Slaget ved Helsingborg 1710 var det siste dansk-svenske slaget i Skåne.
Helsingborgs historie strekker seg tilbake til vikingtiden. Øresund på sitt smaleste har hatt en strategisk posisjon i militær sammenheng. I mellomkrigstiden var byen og dens slott et av Nordens mektigste steder, og dermed innblandet i maktspill. I de siste århundrer har Helsingborg vært en skueplass for flere politiske konflikter og stridigheter. Den stadige krigføringen har også formet byens bebyggelse og severdigheter. I dag har Helsingborg utviklet seg til å bli en av Sveriges raskest voksende byer, på grunn av sin plassering som en viktig industri- og handelplass, samtidig som havnen er et knutepunkt for internasjonal handel.
Ring (matematikk)

En ring er i matematikk en algebraisk struktur definert med to binæroperasjoner, addisjon og multiplikasjon, som har mange av de samme egenskapene som vi finner hos heltallene. Mengden av hele tall, Z, sammen med den vanlige definisjonen av addisjon og multiplikasjon, er et eksempel på en ring. Mengden av alle matriser er et eksempel på en ikke-kommutativ ring.
VM i fotball for kvinner 2011 Gruppe A

Gruppe A i verdensmesterskapet i fotball for kvinner består av fire lag: Canada, Frankrike, Nigeria og Tyskland. Kampene spilles på følgende datoer: søndag 26. juni, torsdag 30. juni og tirsdag 5. juli. De to beste lagene går videre til kvartfinalene.
The Ex

The Ex er en amerikansk filmkomedie fra 2007 regissert av Jesse Peretz og skuespillerprestasjoner av Zach Braff, Amanda Peet og Jason Bateman. Filmen hadde en bred utgivelse planlagt for 19. januar 2007, og deretter 9. mars 2007. Den var opprinnelig kjent under arbeidstittelen Fast Track. Filmen ble utgitt den 11. mai 2007. Andre medvirkende inkluderer Charles Grodin, Donal Logue og Mia Farrow.
Filmen generelt fikk negative kritikker fra kritikerne. Den hadde en internasjonal brutto på $ 5,142,074.
Vijayanagar kullkraftverk

Vijayanagar kullkraftverk er et varmekraftverk under utbygging i provinsen Karnataka, i det sørvestre India. Det har en installert produksjonskapasitet fra første utbyggingsfase på 260 MW siden 2000, og ytterligere 600 MW siden 2009, fordelt på to og to like store enheter, henholdsvis 130 MW og 300 MW. Brenselkilden vil være indisk kull. Anlegget har navn etter ruinbyen og middelalderriket Vijayanagara i Karnataka.
Målytelsen er 2 600 MW som skal bygges ut fram til 2015. Anleggets utstyr er hovedsakelig levert av kinesiske Dongfang Electric.
Hundreåringen som klatret ut gjennom vinduet og forsvant

Hundreåringen som klatret ut gjennom vinduet og forsvant (svensk: Hundraåringen som klev ut genom fönstret och försvann) er en svensk roman skrevet av Jonas Jonasson. Den kom ut i 2009 på Piratförlaget, og er Jonassons debutroman.
Romanen var Sveriges mest solgte med til sammen 617 000 solgte innbundede- og pocketbøker. I Norge hadde boken fra den ble gitt ut i 2011 til april 2013 solgt 200 000 eksemplarer. Boken hadde i januar 2014 ligget i 99 uker på topplister over solgte bøker i Norge.
25. desember 2013 hadde filmversjonen med Robert Gustafsson i hovedrollen premiere. 13 dager etter premieren hadde over 760 000 sett filmen i Sverige.
Rejmyre kirke

Rejmyre kirke (svensk: Rejmyre kyrka) er en tømmerkirke som ligger i Rejmyre, Sverige, like øst for Reijmyre glassverk og nesten 27 km nord for Finspång.

Historikk

Da Reijmyre glassverk ble bygget i 1810, vokste befolkningen og i 1837 ville de bygge et kapell. I 1838 ble en rektangulær tømmerkirke bygget straks øst for glassverket.
Ved renoveringer har kirkens interiør blitt endret. I 1952 ble prekestolen ovenfor alteret erstattet av en ambo som ble plassert i korets venstre side. Ovenfor alteret ble et oljemaleri plassert.
Det eviggrønne partiet

Det eviggrønne partiet (eller det evigunge parti, originalnavnet er Immergrüne Partie) er et sjakkparti mellom Adolf Anderssen og Jean Dufresne som ble spilt i juli 1852 i Berlin. Partiet er på grunn av den glitrende sluttkombinasjonen blitt gjengitt i en mengde sjakkpublikasjoner.
Den senere verdensmester i sjakk, Wilhelm Steinitz, beskrev partiet som en «eviggrønn [plante] i laurbærkransen til den største tyske sjakkmester» Steinitz tenkte spesielt på hvits 19. trekk som innledet sluttkombinasjonen.
Møysalen nasjonalparksenter

Møysalen Nasjonalparksenter (MNS) er et nasjonalparksenter ved Møysalen nasjonalpark i Hennes i Hadsel kommune, Nordland. Det ble etablert i 2007 som en videreføring av Møysaltur BA. På senteret drives kafe, matvarebutikk og guidetjeneste.